b'\n_START_ARTICLE_\nGondwana\n_START_PARAGRAPH_\nGondwana, tidligere kjent under navnet Gondwanaland, var et s\xc3\xb8rlig superkontinent som omfattet de landmassene som i dag utgj\xc3\xb8r den s\xc3\xb8rlige halvkule, med kontinentene Antarktis, S\xc3\xb8r-Amerika, Afrika og Australia, samt Madagaskar, India, Ny-Guinea, New Zealand og Ny-Caledonia. De \xc3\xb8vrige kontinentene, Nord-Amerika og Eurasia, var samlet i superkontinentet Laurasia. _NEWLINE_Deler av Gondwanaland l\xc3\xa5 fra kambrium der hvor Antarktis ligger i dag, og strakte seg ellers nordover omtrent opp til ekvator. Under mesozoikum var den globale middeltemperaturen betydelig h\xc3\xb8yere enn i dag og p\xc3\xa5 Gondwanaland var derfor det biologiske mangfoldet rikt. Trolig inntraff det derimot istider i karbon og perm, spesielt i S\xc3\xb8r-Afrika. F\xc3\xb8r og etter samlingen av Gondwana var kontinentet delt i to deler, Vest-Gondwana og \xc3\x98st-Gondwana, hvorav f\xc3\xb8rstnevnte hver gang omfattet Afrika._NEWLINE_Gondwanaland fikk sitt navn av Eduard Suess som d\xc3\xb8pte det etter Gondwana (India), det omr\xc3\xa5det i \xc3\xb8stre India der det gamle kontinentets geologi ble sl\xc3\xa5tt fast. Planter og dyr som har en s\xc3\xb8rlig utbredelse (antarktisk flora) og er separert av hav, vitner om Gondwana-kontinentet, og kalles derfor gondwaniske.\n_START_SECTION_\nPaleogeografi\n_START_PARAGRAPH_\nI tidlig paleozoikum ble \xc3\x98st-Antarktika f\xc3\xb8rt sammen med andre kratoner i Gondwana. Samlingen av Gondwana startet allerede for 570 millioner \xc3\xa5r siden da Vest-Gondwana og \xc3\x98st-Gondwana st\xc3\xb8tte sammen \xe2\x80\x93 med Brasiliano-fjellkjedefoldingen, den \xc3\xb8st-afrikanske fjellkjedefoldingen (640 mill. \xc3\xa5r siden), den malagassiske fjellkjedefoldingen (650-630 og 550-515 mill. \xc3\xa5r) og Kuunga-fjellkjedefoldingen (580-515 mill. \xc3\xa5r) som resultat. Den siste store samlingsprosessen inntraff da kratonene Kongo, Kalahari og India st\xc3\xb8tte sammen og deretter inn i det \xc3\xb8st-antarktiske skjoldet fram til 515 millioner \xc3\xa5r siden. Dette skapte de h\xc3\xb8ye fjellene i dagens vestre Antarktis og S\xc3\xb8r-Afrika. _NEWLINE_Sammen dannet Gondwanaland og Laurasia superkontinentet Pangea fra kambrium og utover store deler av fanerozoikum-eonet, dvs. for 510-200 millioner \xc3\xa5r siden. Den endelige Gondwana-samlingen falt sammen med \xc3\xa5pningen av Iapetushavet og den kambriske eksplosjon. Innen starten av perm for 299 millioner \xc3\xa5r siden hadde Gondwana st\xc3\xb8tt sammen med Laurasia og dannet megakontinentet Pangea, som ble splittet opp igjen i trias-jura. Superkontinentet hadde meget rikt plante- og dyreliv, med blant annet framvekst av de tidlige bartr\xc3\xa6rne._NEWLINE_Funn av fossiler av bregnearten Glossopteris langs kanten av \xc3\x98st-Antarktika og i Afrika, S\xc3\xb8r-Amerika, India og Australia vitner om at Gondwana-kontinentet var sammenhengende. Oppbrekkingen av Gondwana i mesozoikum f\xc3\xb8rte til en todeling \xe2\x80\x93 S\xc3\xb8r-Amerika og Afrika hang sammen i Vest-Gondwana, mens \xc3\x98st-Antarktika en stund hang sammen med Australia og India i \xc3\x98st-Gondwana. Fra sen trias, om lag 200 millioner \xc3\xa5r siden, er dette \xc3\xb8stlige delkontinentet p\xc3\xa5vist blant annet ved distribusjonen av artene i sydb\xc3\xb8kfamilien (Nothofagus), som har utbredelse i Australia, New Zealand, og Chile, samt av familien Proteaceae som vokser p\xc3\xa5 de samme stedene samt S\xc3\xb8r-Afrika. Snart ble \xc3\x98st-Antarktika helt adskilt fra de andre kontinentale massene.\n_START_SECTION_\nOppsplittingen av Gondwana\n_START_PARAGRAPH_\nI sen trias \xe2\x80\x93 for 220-200 millioner \xc3\xa5r siden \xe2\x80\x93 begynte oppsplittingen av Pangea og Gondwana drev bort fra Laurentia og mot s\xc3\xb8r. I prosessen ble dagens Florida, Georgia og Alabama overf\xc3\xb8rt fra Vest-Gondwana til Laurentia. I jura startet Gondwanas delingsprosess for omkring 184 millioner \xc3\xa5r siden, og for omkring 160 millioner \xc3\xa5r siden l\xc3\xb8srev Afrika seg fra superkontinentet og begynte \xc3\xa5 drive nordover som Vest-Gondwana. Splittingen f\xc3\xb8rte til stor oppstigning av basaltisk lava. Samtidig, og s\xc3\xa6rlig i \xc3\x98st-Gondwana, vokste faunaen med s\xc3\xb8rlige dinosaurer som Allosaurus, samt hypsilophodonter (iguaner) og panserpadder fram. I 1991 ble den f\xc3\xb8rste fossiler av en dinosaurusart funnet i Antarktis \xe2\x80\x93 en Cryolophosaurus fra kritt._NEWLINE_Da S\xc3\xb8r-Atlanteren \xc3\xa5pnet seg i eldre kritt ble S\xc3\xb8r-Amerika splittet fra Afrika for 130-110 millioner \xc3\xa5r siden. Under eldre kritt for 125 millioner \xc3\xa5r siden ble ogs\xc3\xa5 \xc3\x98st-Gondwana splittet ved at b\xc3\xa5de New Zealand og India l\xc3\xb8srev seg, og under yngre kritt og eocen (80-40 millioner \xc3\xa5r siden) ble Australia separert fra Antarktis-kontinentet med hjelp fra havbunnsspredning. Australia roterte i l\xc3\xb8srivelsesprosessen omkring sin egen akse, beholdt den en viss kontakt med det som var igjen av Gondwanaland i lengre tid. _NEWLINE_Om lag 15 millioner \xc3\xa5r senere inntraff noe som gjorde at 50 prosent av alle jordens arter d\xc3\xb8de ut (den s\xc3\xa5kalte KT-grensen), blant annet dinosaurene. Samtidig ble Madagaskar-blokken l\xc3\xb8srevet fra India, med store basaltiske utbrudd som dannet Deccan-fjellene og kanskje hadde sitt senter fra en mantel-diapir som resulterte i \xc3\xa5t \xc3\xb8ya R\xc3\xa9union st\xc3\xa5r igjen midt mellom de to kontinentene. For omkring 45 millioner \xc3\xa5r siden kolliderte det indiske subkontinentet med Asia, noe som f\xc3\xb8rte til at Himalaya ble dannet. Omtrent samtidig l\xc3\xb8srev Australias s\xc3\xb8rlige deler, dagens Tasmania, seg fra det som i dag er Antarktika. Havvann begynte str\xc3\xb8mme mellom de to kontinentene, hvilket for\xc3\xa5rsaket lavere temperatur og et t\xc3\xb8rrere klima. _NEWLINE_St\xc3\xb8rre betydning for det globale klimaet hadde S\xc3\xb8r-Amerikas separasjon under oligocen (30 millioner \xc3\xa5r siden). Da Drakestredet ble \xc3\xa5pnet fantes det ikke lengre noe hinder som tvang det kalde vannet i S\xc3\xb8rishavet nordover, der det tidligere blandet seg med det varme tropiske vannet. Isteden oppsto s\xc3\xb8rishavsstr\xc3\xb8mmen som forvandlet Antarktika til dagens kalde kontinent. En stor del av jordens ferskvann finnes bundet som is i Antarktis. Havtemperaturen sank nesten 10 grader, og det globale klimaet ble mye kaldere._NEWLINE_For omkring 15 millioner \xc3\xa5r siden kolliderte Ny-Guinea med det s\xc3\xb8rlige Asia hvilket p\xc3\xa5 nytt skapte h\xc3\xb8ye fjell. For bare 3,5 millioner er siden ble S\xc3\xb8r-Amerika forent med Nord-Amerika gjennom Panamaeidet._NEWLINE_Oppsplittingen av Gondwana-restene er ikke ferdig \xe2\x80\x93 det b\xc3\xa6rer R\xc3\xb8dehavet og Riftdalen i \xc3\x98st-Afrika vitnesbyrd om. Afrikas horn l\xc3\xb8srives gradvis fra Afrika, og Den arabiske halv\xc3\xb8y fjerner seg tilsvarende.'